นายกรัฐมนตรี สั่งการส่วนราชการปรับปรุง ITA ประเมินทุจริตคอร์รัปชัน ย้ำทุกอย่างต้องมีหลักฐานตามกระบวนการยุติธรรม
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึง ดัชนีการทุจริตของประเทศไทยว่า ได้มอบหมายให้ส่วนของราชการและภาคประชาชน ประชุมร่วมกันเพื่อกำหนดมาตรการให้เจ้าหน้าที่ของรัฐ พนักงาน ปฏิบัติตามพระราชบัญญัติการอำนวยความสะดวก โดยมีคณะกรรมการพัฒนาระบบราชการ หรือ ก.พ.ร.เป็นเจ้าภาพ ปรับปรุงการประเมินการคุณธรรมและความโปร่งใส ในการดำเนินงานของหน่วยงานภาครัฐ (Integrity and Transparency Assessment หรือ ITA ) เพื่อสะท้อนคะแนนของ ITA ให้มากขึ้น และหน่วยงานของรัฐต้องเร่งประชาสัมพันธ์เชิงรุก ถึงผลงานในการป้องกันและปราบปรามการทุจริตคอร์รัปชัน อย่างคดีที่อยู่ในความสนใจของประชาชนคือ คดีบอส อยู่วิทยา โดยได้รับรายงานมาว่ามีการฟ้องร้องคดีใหม่ไปแล้ว และออกหมายแดงเป็นที่เรียบร้อย ประชาชนสามารถติดตามได้จากหน่วยงานที่เกี่ยวข้อง ซึ่งมีความก้าวหน้าการประสานงานกับต่างประเทศและได้ดำเนินการไปอย่างครบถ้วน เพียงแต่ต้องรอว่าเมื่อไหร่จะได้ตัวกลับมา ซึ่งยืนยันว่ารัฐบาลไม่ได้นิ่งนอนใจนายกรัฐมนตรี กล่าวว่า จำนวนคดีการทุจริตคอร์รัปชันที่อาจมีจำนวนมากขึ้น ขออย่ามองด้านเดียวว่ามีการทุจริตมากขึ้น เพราะตามกฎหมายไทย ใครก็ฟ้องร้องได้ แต่ทั้งหมดเป็นไปตามขั้นตอนการพิจารณาของศาลที่เกี่ยวข้อง จะถูกต้อง หรือไม่ก็ต้องตรวจสอบกันไป เพราะทุกอย่างต้องมีหลักฐานตามกระบวนการยุติธรรม